**BIOGRAFIJA**

Mirjana Rajić je rodjena u Beogradu, gde je završila nižu muzičku školu „Josif Marinković“ u klasi prof.Jasne Vukasović i srednju muzičku školu „Dr. Vojislav Vučković“ u klasi prof.Branislava Opačića. U tom periodu je bila laureat na više takmičenja i festivala u bivšoj Jugoslaviji.

Diplomirala je na Fakultetu muzičke umetnosti u Beogradu u klasi prof. Srdjana Grbića i paralelno u Minhenu na Visokoj školi za muziku (Hochschule für Musik und Theater München) u klasi prof. Biance Bodalie. Studije je nastavila kod legendarnog ruskog pijaniste Lazara Bermana, prvo na Visokoj školi za muziku „Franz Liszt“ u Vajmaru a zatim i na Accademia pianistica u Imoli (Italija). Magistarske studije završila je na FMU u Beogradu i paralelno na Visokoj školi za muziku „Carl Maria von Weber“ u Drezdenu kod prof. Winfrieda Apela, gde je takodje završila „Meisterklassenexamen“ sa najvišom ocenom . Usavršavala se na majstorskim kursevima kod Amadeusa Webersinkea, Rudolfa Kehrera, Aldo Ciccolinija, Michaela Dalbertoa i Andrew Balla.

Mirjana Rajić je osvojila više nagrada na internacionalnim takmičenjima: na pijanističkom takmičenju u Minhenu 1997. osvojila je prvu nagradu za Betovenov klavirski koncert br.3 sa Minhenskim sinfonijskim orkestrom, na internacionalnom pijanističkom takmičenju u San Remu (Italija) 2000. osvojila je specijalnu nagradu a 2002. godine osvojila je prvo mesto zajedno sa klarinetistom Andjei Maevskim na takmičenju INTRO-klassisk u Bergenu (Norveška). Bila je stipendista fondacije „Dresdner Stiftung Kunst & Kultur“ i laureat „Carl-Maria von Weber“ stipendije za izuzetne rezultate na Visokoj školi za muziku u Drezdenu. Takodje je dobitnik i nagrade iz fonda „Katarina Aćimović“ na FMU u Beogradu.

Mirjana Rajić nastupa kao solista i kamerni muzičar u Srbiji, Nemačkoj, Francuskoj, Engleskoj, Italiji, Španiji, Norveškoj, Poljskoj, Litvaniji, Turskoj, Kini, Japanu, Singapuru i Americi. Gostovala je na renomiranim festivalima kao što su: Dresdner Musikfestspiele, Moritzburg Festival, Klavierfestival Ruhr kao i na festivalima u Francuskoj, Italiji, Litvaniji i Srbiji. Saradjivala je sa dirigentima Rasmus Baumann, Kristian Commichau, Erol Erdinç, Hans Herbert Jöris, Ekkehardt Klemm, Joshua Rifkin, Miloš Krejči, Aleksandar Damnjanović i drugi. Kao kamerni muzičar saradjivala je sa muzičarima kao sto su Australian String Quartet, Pavel Berman, Quatuor Ebène, Isang Enders, Saschko Gawriloff, David Geringas, Paul Huang, Mikhail Ovrutsky, Ensemble Mediterrain, Mikhail Simonyan, Kai i Jan Vogler, Li Wei Qin, Stana Krstajić, Stanko Madić, Ognjen Popović i drugi.

Udruženje umetnika “Art link” u Beogradu izabralo je Mirjanu Rajić kao “najperspektivnijeg mladog umetnika” u 2005. godini i time omogućilo izdavanje njenog prvog CD-a sa sonatama Mocarta i Šuberta. Sledi „Portret CD“ sa Pijanističkog festivala Ruhr 2007, Solo CD sa delima Betovena, Lista i Prokofieva (Hochschule für Musik „Carl Maria von Weber“ Dresden, 2012), dva albuma sa delima Debisija (Musideco Classical, 2015) i Solo CD „Dances“ ( GENUIN classics, 2019). Osim toga, Mirjana Rajić je snimala za Bayerischen i Suedwestrundfunk, Deutschlandradio, kao i za Radio i Televiziju Srbije.

Od 2008.godine Mirjana Rajić predaje klavir na Visokoj školi za muziku „Carl Maria von Weber“ u Drezdenu. Pored toga, ona drži majstorske kurseve u Nemačkoj, Francuskoj i Srbiji i član je žirija na internacionalnim takmičenjima. Mirjana Rajić je inicijatorka i umetnička direktorka Internacionalnog pijanističkog takmičenja „Carl Maria von Weber“ u Drezdenu.